               EVROPSKA KOMISIJA
            Bruselj, 16.5.2018
            COM(2018) 299 final
            Priporočilo
            SKLEP SVETA
            o pooblastilu za začetek pogajanj z Zelenortskimi otoki za sklenitev protokola o izvajanju Sporazuma o partnerstvu v ribiškem sektorju med Evropskimi skupnostmi in Zelenortskimi otoki
            {SWD(2018) 193 final}{SWD(2018) 194 final}

               OBRAZLOŽITVENI MEMORANDUM

               1.OZADJE PREDLOGA

               •Razlogi za predlog in njegovi cilji

                  Komisija predlaga pogajanja za sklenitev novega protokola k sporazumu o partnerstvu o trajnostnem ribištvu (SFPA), sklenjenega z Republiko Zelenortski otoki, ki ustreza potrebam flote Unije ter je v skladu z Uredbo (EU) št. 1380/2013 o skupni ribiški politiki in s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike.

               •Skladnost z obstoječimi določbami na področju politike

                  Sedanji sporazum o partnerstvu o trajnostnem ribištvu med Evropsko unijo in Zelenortskimi otoki je bil sklenjen 30. decembra 2006
                     1
                  . Sedanji štiriletni protokol
                     2
                   k sporazumu o partnerstvu v ribiškem sektorju je začel veljati 23. decembra 2014 in bo prenehal veljati 22. decembra 2018. Določa ribolovne možnosti za floto Unije in ustrezen finančni prispevek, ki ga plačajo Unija in lastniki plovil. Letni javni finančni prispevek EU za Zelenortske otoke znaša 550 000 EUR za prvi dve leti, od tega je 275 000 EUR predvidenih za sektorsko podporo; za zadnji dve leti pa znaša 500 000 EUR, od tega je 250 000 EUR predvidenih za sektorsko podporo.

               SFPA z Zelenortskimi otoki določa možnosti ribolova tuna in izrazito selivskih vrst za plovila iz treh držav članic (Španija, Francija in Portugalska). Evropska unija že ima dobro razvito mrežo dvostranskih SFPA v zahodni Afriki, in sicer z Marokom, Mavretanijo, São Toméjem in Príncipom, Senegalom, Liberijo in Slonokoščeno obalo.

                  Sporazumi SFPA pomagajo spodbujati cilje skupne ribiške politike na mednarodni ravni, da bi ribolovne dejavnosti Unije zunaj njenih voda temeljile na istih načelih in standardih, kot se uporabljajo v pravu Unije. Poleg tega sporazumi SFPA spodbujajo znanstveno sodelovanje med EU in njenimi partnerji ter spodbujajo preglednost in trajnost, da se izboljša upravljanje ribolovnih virov. Poleg tega spodbujajo upravljanje s podpiranjem spremljanja, kontrole in nadzora dejavnosti nacionalnih in tujih flot ter zagotavljajo sredstva za boj proti nezakonitemu, neprijavljenemu in nereguliranemu ribolovu ter prispevajo k trajnostnemu razvoju lokalne ribiške industrije. Sporazumi SFPA krepijo položaj Evropske unije v mednarodnih in regionalnih ribiških organizacijah, zlasti v Mednarodni komisiji za ohranitev tunov v Atlantiku (ICCAT), organu, ustanovljenem v skladu z mednarodnim pravom za ohranjanje in upravljanje izrazito selivskih vrst v regiji.

               •Skladnost z drugimi politikami Unije

                  Pogajanja o novem protokolu k SFPA z Zelenortskimi otoki so v skladu z zunanjim delovanjem EU v zvezi z afriškimi, karibskimi in pacifiškimi državami ter zlasti s cilji Unije glede spoštovanja demokratičnih načel in človekovih pravic.

                  Čeprav na zelo lokalni ravni, bo SFPA dopolnjeval pristop novega okvira za migracijska partnerstva
                     3
                  , z ustvarjanjem gospodarske dejavnosti v ribištvu pa bo prispeval k odpravljanju vzrokov izseljevanja z Zelenortskih otokov.

               2.PRAVNI ELEMENTI PRIPOROČILA

               •Pravna podlaga

                  Pravna podlaga za ta sklep je navedena v členu 218 Pogodbe o delovanju Evropske unije (PDEU), v petem delu o zunanjem delovanju Unije, v naslovu V o mednarodnih sporazumih, ki določa postopek za pogajanja in sklepanje sporazumov med EU in tretjimi državami.

               •Subsidiarnost (za neizključno pristojnost)

                  Ni relevantno, izključna pristojnost.

               •Sorazmernost

                  Sklep je sorazmeren z zastavljenim ciljem.

               •Izbira instrumenta

                  Instrument je določen v členu 218(3) in (4) PDEU.

               3.REZULTATI POSVETOVANJ Z ZAINTERESIRANIMI STRANMI IN OCEN UČINKA

               •Naknadne ocene/preverjanja ustreznosti obstoječe zakonodaje

                  V obdobju 2017–2018 je Komisija izvedla naknadno oceno trenutnega protokola k SFPA z Zelenortskimi otoki in predhodno oceno morebitne obnovitve protokola. Zaključki ocene so navedeni v ločenem delovnem dokumentu služb Komisije.

                  Na podlagi ocene je bilo ugotovljeno, da so sektorji EU za ribolov tuna močno zainteresirani za ribolov v vodah Zelenortskih otokov in da bi obnovitev protokola pripomogla k okrepitvi spremljanja, kontrole in nadzora ter boljšemu upravljanju ribištva v regiji. V oceni je bilo ugotovljeno, da bi obnovitev protokola koristila tudi Zelenortskim otokom zaradi velikega finančnega prispevka, plačanega v okviru protokola.

               •Posvetovanja z zainteresiranimi stranmi

                  V okviru ocenjevanja so potekala posvetovanja z državami članicami, predstavniki industrije, mednarodnimi organizacijami civilne družbe ter ribiško upravo Zelenortskih otokov in civilno družbo. Posvetovanja so potekala tudi v okviru Svetovalnega sveta za ribolov v oddaljenih vodah.

               •Zbiranje in uporaba strokovnih mnenj

                  Se ne uporablja.

               •Ocena učinka

                  Se ne uporablja.

               •Ustreznost in poenostavitev ureditve

                  Se ne uporablja.

               •Temeljne pravice

                  V pogajalskih smernicah, predlaganih kot priloga k sklepu, se priporoča odobritev začetka pogajanj. Prav tako se priporoča vključitev klavzule o posledicah kršitev človekovih pravic in demokratičnih načel.

               4.PRORAČUNSKE POSLEDICE

               Novi protokol bo zahteval plačilo finančnega prispevka Zelenortskim otokom, ki je združljiv z večletnim finančnim okvirom za obdobje 2014–2020, zlasti glede sredstev za proračunsko vrstico za sporazume SFPA. Letni zneski za obveznosti in plačila so določeni v letnem proračunskem postopku, vključno s proračunsko vrstico za rezerve za protokole, ki ne bodo stopili v veljavo na začetku leta
                  4
               .

               5.DRUGI ELEMENTI

               •Načrti za izvedbo ter ureditev spremljanja, ocenjevanja in poročanja

                  Pogajanja naj bi se začela v drugem četrtletju leta 2018.

               •Natančnejša pojasnitev posameznih določb predloga

                  Komisija priporoča, da:

                  – Svet pooblasti Komisijo, da začne in vodi pogajanja za sklenitev novega protokola k Sporazumu o partnerstvu v ribiškem sektorju z Zelenortskimi otoki;

                  – se Komisija imenuje za pogajalca EU o tem vprašanju;

                  – Komisija vodi ta pogajanja v posvetovanju s posebnim odborom v skladu s Pogodbo o delovanju Evropske unije;

                  – Svet odobri pogajalske smernice, priložene temu priporočilu.

               Priporočilo

               SKLEP SVETA

               o pooblastilu za začetek pogajanj z Zelenortskimi otoki za sklenitev protokola o izvajanju Sporazuma o partnerstvu v ribiškem sektorju med Evropskimi skupnostmi
                  in Zelenortskimi otoki

               SVET EVROPSKE UNIJE JE —

               ob upoštevanju Pogodbe o delovanju Evropske unije ter zlasti člena 218(3) in (4),

               ob upoštevanju priporočila Evropske komisije,

               ker bi bilo treba začeti pogajanja z Zelenortskimi otoki za sklenitev protokola o izvajanju Sporazuma o partnerstvu v ribiškem sektorju med Evropskimi skupnostmi in Zelenortskimi otoki —

               SPREJEL NASLEDNJI SKLEP:

               Člen 1

               Komisija se pooblasti za začetek pogajanj z Zelenortskimi otoki za sklenitev protokola o izvajanju Sporazuma o partnerstvu v ribiškem sektorju med Evropskimi skupnostmi in Zelenortskimi otoki.

               Člen 2

               Pogajanja potekajo v posvetovanju z delovno skupino Sveta za zunanjo ribiško politiko in na podlagi pogajalskih smernic Sveta, kot so določene v prilogi k temu sklepu.

               Člen 3

               Ta sklep je naslovljen na Komisijo.

               V Bruslju,

                     Za Svet

                        Predsednik

                     (1)

                        UL L 414 30.12.2006, str. 36.

                     (2)

                        UL L 369, 24.12.2014, str. 3.

                     (3)

                        COM(2016) 385 final, 7.6.2016.

                     (4)

                        Poglavje 40 (vrstica za rezervo 40 02 41) v skladu z medinstitucionalnim sporazumom večletnega finančnega okvira (2013/C 373/01).

    ---documentbreak---

               EVROPSKA KOMISIJA
            Bruselj,16.5.2018
            COM(2018) 299 final
            PRILOGA
            k
            priporočilu SKLEPA SVETA
            o pooblastilu za začetek pogajanj z Zelenortskimi otoki za sklenitev protokola o izvajanju Sporazuma o partnerstvu v ribiškem sektorju med Evropskimi skupnostmi in Zelenortskimi otoki
            {SWD(2018) 193 final}{SWD(2018) 194 final}

               PRILOGA

               Pogajalske smernice za sklenitev novega protokola med Evropsko unijo in Zelenortskimi otoki

               –Cilj pogajanj je obnovitev protokola k Sporazumu o partnerstvu v ribiškem sektorju med Evropsko unijo in Zelenortskimi otoki v skladu z Uredbo (EU) št. 1380/2013 o skupni ribiški politiki in s sklepi Sveta z dne 19. marca 2012 o sporočilu Komisije z dne 13. julija 2011 o zunanji razsežnosti skupne ribiške politike.

               –Da bi se z novim protokolom spodbujal trajnosten in odgovoren ribolov, hkrati pa bi se zagotovile vzajemne koristi za EU in Zelenortske otoke, bodo pogajalski cilji Komisije temeljili na:

               ·zagotovitvi dostopa do ribolovnega območja Zelenortskih otokov in potrebnih dovoljenj za plovila flote EU za ribolov v tej coni in tako med drugim na ohranitvi mreže sporazumov o partnerstvu o trajnostnem ribištvu, dostopne subjektom EU;

               ·upoštevanju najboljših razpoložljivih znanstvenih mnenj in ustreznih načrtov upravljanja, ki jih sprejmejo regionalne organizacije za upravljanje ribištva (RFMO), da se zagotovi trajnostnost ribolovnih dejavnosti in spodbudi upravljanje oceanov na mednarodni ravni. Ribolovne dejavnosti bi morale biti usmerjene izključno v razpoložljive vire, pri čemer se upošteva ribolovna zmogljivost lokalne flote, hkrati pa se posebna pozornost nameni izrazito selivski naravi nekaterih zadevnih staležev;

               ·pridobitvi primernega deleža ribolovnih virov, ki v celoti ustreza interesom flote EU, kadar se za te vire zanimajo tudi druge tuje flote, ob upoštevanju dejavnosti flote EU v regiji, pri tem pa se upoštevajo najnovejše in najboljše razpoložljive znanstvene ocene;

               ·vzpostavitvi dialoga za okrepitev sektorske politike z namenom spodbujanja izvajanja odgovorne ribiške politike v povezavi z razvojnimi cilji države, zlasti v zvezi z upravljanjem ribištva, bojem proti nezakonitemu, neprijavljenemu in zakonsko neurejenemu ribolovu, kontrolo, spremljanjem in nadzorom ribolovnih dejavnosti ter zagotavljanjem znanstvenih nasvetov, in na spodbujanju ustvarjanja delovnih mest, ki med drugim prispeva k odpravljanju vzrokov izseljevanja z Zelenortskih otokov;

               ·vključitvi klavzule o posledicah kršitev človekovih pravic in demokratičnih načel;

               ·vključitvi klavzule o prednostnem dostopu flote EU do ribolovne cone Zelenortskih otokov in uporabi istih tehničnih pogojev za vse tuje flote.

               –Da bi se izognili prekinitvi ribolovnih dejavnosti, bi moral novi protokol vsebovati klavzulo o začasni uporabi.

               –V protokolu bi bilo treba določiti zlasti:

               ·ribolovne možnosti za posamezno kategorijo, ki se dodelijo plovilom Evropske unije;

               ·finančno nadomestilo in pogoje za njegovo izplačilo; in

               ·prednostne naloge in mehanizme za učinkovito izvajanje sektorske podpore in njeno redno spremljanje.


               EVROPSKA KOMISIJA
            Bruselj, 22.11.2017
            COM(2017) 801 final
            Priporočilo
            SKLEP SVETA
            o razveljavitvi Odločbe 2008/713/ES o obstoju čezmernega primanjkljaja v Združenem kraljestvu

               Priporočilo

               SKLEP SVETA

               o razveljavitvi Odločbe 2008/713/ES o obstoju čezmernega primanjkljaja v Združenem kraljestvu

               SVET EVROPSKE UNIJE JE –

               ob upoštevanju Pogodbe o delovanju Evropske unije in zlasti člena 126(12) Pogodbe,

               ob upoštevanju priporočila Komisije,

               ob upoštevanju naslednjega:

               (1)V skladu s členom 104(6) Pogodbe o ustanovitvi Evropske skupnosti je Svet 8. julija 2008 na podlagi priporočila Komisije z Odločbo Sveta 2008/713/ES sklenil, da v Združenem kraljestvu obstaja čezmerni primanjkljaj
                  1
               . Svet je ugotovil, da je bilo po podatkih iz postopka v zvezi s čezmernim primanjkljajem, ki so jih marca 2008 sporočili organi Združenega kraljestva, za javnofinančni primanjkljaj Združenega kraljestva pričakovano, da bo dosegel 3,2 % BDP v letu 2008/2009 in tako presegel referenčno vrednost 3 % BDP iz Pogodbe. Poleg tega je bilo po objavi proračuna iz marca 2008 pričakovati, da bo napoved politike z dne 13. maja 2008 o znižanju dohodnine v letu 2008/2009 pomenila nadaljnje povečanje primanjkljaja, načrtovanega v navedenem finančnem letu. Upoštevanje tega ukrepa poleg napovedi Komisije iz pomladi 2008 je pomenilo primanjkljaj 3,5 % BDP v letu 2008/2009. Čezmerni primanjkljaj se tudi ni štel za začasnega, saj je bil po napovedi Komisije na podlagi nespremenjenih politik primanjkljaj v letu 2009/2010 ocenjen na 3,3 % BDP. Svet je nadalje ugotovil, da je delež javnega dolga ostal precej pod referenčno vrednostjo, ki znaša 60 %, čeprav je bilo predvideno, da se bo vse do leta 2009/2010 povečeval.

               (2)Svet je istega dne v skladu s členom 104(7) Pogodbe in členom 3(4) Uredbe Sveta (ES) št. 1467/97 na podlagi priporočila Komisije na Združeno kraljestvo naslovil priporočilo, v skladu s katerim naj bi to odpravilo čezmerni primanjkljaj najpozneje do konca finančnega leta 2009/2010. Svet je za sprejetje učinkovitih ukrepov tudi določil rok, 8. januar 2009.

               (3)V skladu z določbami člena 104(8) Pogodbe je Svet 27. aprila 2009 sklenil, da Združeno kraljestvo ni sprejelo učinkovitih ukrepov v odgovor na priporočilo Sveta z dne 8. julija 2008
                  2
               .

               (4)Svet je ob upoštevanju, da je proračunski položaj Združenega kraljestva v letu 2009/2010 posledica izvajanja ukrepov v višini približno 1,5 % BDP, ki so bili ustrezen odgovor na evropski načrt za oživitev gospodarstva, in prostega delovanja avtomatskih stabilizatorjev v skladu s sklepom, za Združeno kraljestvo 2. decembra 2009 izdal revidirano priporočilo v skladu s členom 126(7) PDEU, v katerem je priporočil, naj Združeno kraljestvo čezmerni primanjkljaj odpravi do leta 2014/2015. Natančneje, da bi se javnofinančni primanjkljaj znižal pod 3 % BDP na verodostojen in trajnosten način, je bilo Združenemu kraljestvu priporočeno, naj zagotovi povprečni letni fiskalni napor v višini 1,75 % BDP v obdobju med letoma 2010/2011 in 2014/2015. Svet je v svojem priporočilu z dne 2. decembra 2009 kot rok za sprejetje učinkovitih ukrepov v skladu s členom 3(4) Uredbe (ES) št. 1467/97 določil 2. junij 2010.

               (5)Komisija je 6. julija 2010 sklenila, da je na podlagi napovedi Komisije iz pomladi 2010 Združeno kraljestvo sprejelo učinkovite ukrepe v skladu s priporočilom Sveta z dne 2. decembra 2009, izdanim na podlagi člena 126(7) Pogodbe.

               (6)Svet je 19. junija 2015 v skladu z določbami člena 126(8) Pogodbe sklenil, da Združeno kraljestvo ni sprejelo učinkovitih ukrepov v odgovor na priporočilo Sveta z dne 2. decembra 2009
                  3
               . Svet je ugotovil, da je Združeno kraljestvo doživelo velik upad realne rasti BDP zaradi svetovne gospodarske in finančne krize v letih 2008 in 2009, kar je vplivalo tudi na javne finance. Združeno kraljestvo je nato izvedlo konsolidacijski načrt in doseglo vsakoletno zmanjšanje javnofinančnega primanjkljaja kot odstotka BDP med finančnima letoma 2009/2010 in 2014/2015. Nasprotno se je delež javnega dolga v tem obdobju še naprej povečeval, predvsem zaradi nominalnega primanjkljaja, pa tudi intervencij v finančnem sektorju. Svet je ugotovil, da Združeno kraljestvo kljub sprejetemu in izvedenemu programu za konsolidacijo javnih financ ni odpravilo čezmernega primanjkljaja do leta 2014/2015. Poleg tega Združeno kraljestvo ni upoštevalo povprečnega letnega fiskalnega napora v višini 1,75 % BDP, ki ga je Svet priporočil 2. decembra 2009.

               (7)Svet je istega dne v skladu s členom 126(7) Pogodbe in členom 3(4) Uredbe Sveta (ES) št. 1467/97 na podlagi priporočila Komisije na Združeno kraljestvo naslovil priporočilo, naj odpravi čezmerni primanjkljaj do konca finančnega leta 2016/2017. Natančneje, Združeno kraljestvo je dobilo priporočilo, naj v letu 2015/2016 doseže nominalni primanjkljaj v višini 4,1 % BDP, v letu 2016/2017 pa v višini 2,7 % BDP, kar naj bi glede na posodobljeno napoved Komisije iz pomladi 2015 ustrezalo izboljšanju strukturnega salda v višini 0,5 % BDP v letu 2015/2016 in 1,1 % BDP v letu 2016/2017.

               (8)Komisija je 16. novembra 2015 sklenila, da je Združeno kraljestvo sprejelo učinkovite ukrepe za odpravo čezmernega primanjkljaja do finančnega leta 2016/2017, kot mu je priporočil Svet 19. junija 2015.

               (9)V skladu s členom 4 Protokola št. 12 o postopku v zvezi s čezmernim primanjkljajem, ki je priloga k Pogodbi o Evropski uniji in PDEU, Komisija zagotovi podatke za izvajanje postopka. Države članice morajo v okviru uporabe tega protokola v skladu s členom 3 Uredbe Sveta (ES) št. 479/2009
                  4
                dvakrat na leto sporočiti podatke o javnofinančnih primanjkljajih in dolgu ter drugih povezanih spremenljivkah, in sicer pred 1. aprilom in 1. oktobrom.

               (10)Svet na podlagi sporočenih podatkov sprejme sklep o razveljavitvi odločbe o obstoju čezmernega primanjkljaja. Poleg tega se odločba o obstoju čezmernega primanjkljaja razveljavi le, če primanjkljaj po napovedih Komisije v obdobju, ki ga zajema napoved, ne bo presegel referenčne vrednosti 3 % BDP iz Pogodbe
                  5
               .

               (11)Na podlagi podatkov, ki jih je predložila Komisija (Eurostat) v skladu s členom 14 Uredbe (ES) št. 479/2009 po konvergenčnem programu za leto 2017, uradnem obvestilu, ki ga je Združeno kraljestvo poslalo septembra 2017, in napovedi Komisije iz jeseni 2017 je ugotovljeno naslednje:

               –Združeno kraljestvo je v zadnjih letih izpolnilo priporočeni ciljni javnofinančni primanjkljaj. Potem ko je dosegel najvišjo vrednost 10 % BDP v letu 2009/2010, se je nominalni javnofinančni primanjkljaj postopoma zmanjševal ter je upadel na 4 % v letu 2015/2016 in 2,3 % v letu 2016/2017, kar je v skladu s priporočilom Sveta z dne 19. junija 2015. Konsolidacija javnih financ, ki je bila izvedena v tem obdobju, je v veliki meri temeljila na odhodkih, in sicer so se skupni tekoči odhodki zmanjšali z 42,9 % BDP v letu 2009/2010 na 38 % BDP v letu 2016/2017. K njej je prispevalo tudi povečanje deleža prihodkov države, in sicer s 37,4 % BDP v letu 2009/2010 na 38,6 % BDP v letu 2016/17, čeprav v manjšem obsegu.

               –V konvergenčnem programu za leto 2016/2017, ki so ga organi Združenega kraljestva predložili 27. aprila 2017 in ki zajema obdobje od leta 2016/2017 do 2021/2022, je bilo načrtovano povečanje javnofinančnega primanjkljaja na 2,8 % BDP v letu 2017/2018, nato pa upad na 1,9 % BDP v letu 2018/2019. Ta napoved je temeljila na načrtovanem javnofinančnem primanjkljaju v višini 2,7 % v letu 2016/2017, skladno s podatki iz postopka v zvezi s čezmernim primanjkljajem, ki so jih organi Združenega kraljestva sporočili marca 2017. Od predložitve konvergenčnega programa je Urad Združenega kraljestva za državno statistiko svojo oceno javnofinančnega primanjkljaja v letu 2016/2017 popravil navzdol na 2,3 % BDP. Čeprav organi Združenega kraljestva niso naknadno objavili posodobljene napovedi za javnofinančni primanjkljaj, napoved Komisije iz jeseni 2017 na podlagi predpostavke nespremenjene politike predvideva primanjkljaj v višini 2,5 % v letu 2017/2018, 1,8 % v letu 2018/2019 in 1,3 % v letu 2019/2020. Tako naj bi primanjkljaj v obdobju, ki ga zajema napoved, ostal pod referenčno vrednostjo 3 % BDP iz Pogodbe.

               –Komisija glede na svojo napoved iz jeseni 2017 ocenjuje, da se je strukturni saldo, ki je saldo sektorja država, prilagojen za gospodarski cikel in brez upoštevanja učinkov enkratnih in drugih začasnih ukrepov, v obdobju med letoma 2008/2009 in 2016/2017 izboljšal za 3,2 % BDP.

               –Delež bruto dolga sektorja država Združenega kraljestva se je znatno povečal, odkar je Svet 8. julija 2008 sklenil, da v Združenem kraljestvu obstaja čezmerni primanjkljaj. Delež javnega dolga se je povečal z 41 % BDP v letu 2007/2008 na 86,8 % v letu 2016/2017, kar odraža višji nominalni javnofinančni primanjkljaj in intervencije v finančnem sektorju v tem obdobju. Glede na napoved Komisije iz jeseni 2017 naj bi delež javnega dolga v BDP po pričakovanjih dosegel najvišjo raven v letu 2016/2017 in se postopoma zmanjšal na 82,9 % BDP v letu 2019/2020.

               (12)V skladu s členom 126(12) Pogodbe se sklep Sveta o obstoju čezmernega primanjkljaja razveljavi, če se je čezmerni primanjkljaj v zadevni državi članici po mnenju Sveta ustrezno zmanjšal.

               (13)Po mnenju Sveta je bil čezmerni primanjkljaj v Združenem kraljestvu odpravljen, zato bi bilo treba Odločbo 2008/713/ES razveljaviti.

               (14)Od leta 2017/2018, to je od finančnega leta po odpravi čezmernega primanjkljaja, velja za Združeno kraljestvo preventivni del Pakta za stabilnost in rast, zato bi se moralo z ustrezno hitrostjo začeti približevati minimalnemu srednjeročnemu proračunskemu cilju, vključno s spoštovanjem referenčne vrednosti za odhodke, ter izpolnjevati merilo glede dolga v skladu s členom 2(1a) Uredbe (ES) št. 1467/97 –

               SPREJEL NASLEDNJI SKLEP:

               Člen 1

               Iz celovite ocene sledi, da je čezmerni primanjkljaj v Združenem kraljestvu odpravljen.

               Člen 2

               Odločba 2008/713/ES se razveljavi.

               Člen 3

               Ta sklep je naslovljen na Združeno kraljestvo Velika Britanija in Severna Irska.

               V Bruslju,

                     Za Svet

                     Predsednik

                     (1)

                        Odločba Sveta 2008/713/ES z dne 24. julija 2008 o obstoju čezmernega primanjkljaja v Združenem kraljestvu (UL L 238, 5.9.2008, str. 5).

                     (2)

                        Odločba Sveta 2009/409/ES z dne 27. aprila 2009 o ugotovitvi v skladu s členom 104(8) Pogodbe, ali je Združeno kraljestvo na podlagi Priporočila Sveta z dne 8. julija 2008 v skladu s členom 104(7) sprejelo učinkovite ukrepe (UL L 132, 29.5.2009, str. 11).

                     (3)

                        Sklep Sveta (EU) 2015/1098 z dne 19. junija 2015 o ugotovitvi, da Združeno kraljestvo v odgovor na priporočilo Sveta z dne 2. decembra 2009 ni sprejelo učinkovitih ukrepov (UL L 180, 8.7.2015, p. 1).

                     (4)

                        Uredba Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (UL L 145, 10.6.2009, str. 1).

                     (5)

                        V skladu z dokumentom „Podroben opis izvajanja Pakta za stabilnost in rast ter smernice o obliki in vsebini programov za stabilnost in konvergenčnih programov“ z dne 3. septembra 2012. Glej:
                  http://ec.europa.eu/economy_finance/economic_governance/sgp/pdf/coc/code_of_conduct_en.pdf


               EVROPSKA KOMISIJA
            Bruselj, 22.11.2017
            COM(2017) 802 final
            Priporočilo
            PRIPOROČILO SVETA
            za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji
            {SWD(2017) 603 final}

               Priporočilo

               PRIPOROČILO SVETA

               za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji

               SVET EVROPSKE UNIJE –

               ob upoštevanju Pogodbe o delovanju Evropske unije in zlasti člena 121(4) Pogodbe,

               ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik
                  1
                in zlasti drugega pododstavka člena 10(2) Uredbe,

               ob upoštevanju priporočila Komisije,

               ob upoštevanju naslednjega:

               (1)Svet je 16. junija 2017 v skladu s členom 121(4) Pogodbe o delovanju Evropske unije (PDEU) v Romuniji ugotovil obstoj znatnega ugotovljenega odklona od prilagoditvene poti za dosego srednjeročnega proračunskega cilja in izdal priporočilo, da mora Romunija sprejeti potrebne ukrepe za zagotovitev, da nominalna stopnja rasti neto primarnih javnofinančnih odhodkov
                  2
                v letu 2017 ne bo presegla 3,3 %, kar ustreza letni strukturni prilagoditvi v višini 0,5 % BDP
                  3
               . Romuniji je bilo priporočeno, naj za zmanjšanje primanjkljaja uporabi morebitne nepričakovane prihodke, medtem ko bi morali ukrepi za konsolidacijo proračuna zagotoviti trajno izboljšanje strukturnega salda sektorja država brez oviranja rasti. Svet je določil, da mora Romunija do 15. oktobra 2017 poročati o ukrepih, ki jih je sprejela na podlagi priporočila.

               (2)Svet je 11. julija 2017 Romuniji priporočil, naj v letu 2017 zagotovi skladnost s Priporočilom Sveta z dne 16. junija 2017 za odpravo znatnega odklona od prilagoditvene poti za dosego srednjeročnega proračunskega cilja
                  4
               . Za leto 2018 je bilo Romuniji priporočeno, naj nadaljuje znaten fiskalni napor v skladu z zahtevami preventivnega dela Pakta za stabilnost in rast, da bi se z dodatno prilagoditvijo približala srednjeročnemu proračunskemu cilju strukturnega primanjkljaja v višini 1 % BDP. V skladu s skupno dogovorjeno prilagoditveno matriko v okviru Pakta za stabilnost in rast je ta prilagoditev pomenila zahtevo po nominalni stopnji rasti neto primarnih javnofinančnih odhodkov, ki v letu 2018 ne presega 4,3 %. To bi ustrezalo strukturni prilagoditvi v višini 0,5 % BDP.

               (3)Komisija je 26. in 27. septembra 2017 v Romuniji opravila misijo okrepljenega nadzora z namenom spremljanja na kraju samem v skladu s členom -11(2) Uredbe Sveta (ES) št. 1466/97. Komisija je o svojih ugotovitvah poročala Svetu 24. oktobra 2017 in jih objavila, potem ko je svoje predhodne ugotovitve sporočila romunskim organom.

               (4)Romunski organi so 13. oktobra 2017 predložili poročilo o učinkovitih ukrepih v odgovor na priporočilo Sveta z dne 16. junija 2017. Glede na informacije, ki so jih predložili romunski organi v svojem poročilu o sprejetih ukrepih, in celovito oceno, ki temelji na napovedi iz jeseni 2017, je Svet [XX] ugotovil, da Romunija ni sprejela učinkovitih ukrepov v odgovor na priporočilo Sveta z dne 16. junija 2017.

               (5)Romunija izvaja prociklično proračunsko politiko v razmerah visoke gospodarske rasti in pozitivne proizvodne vrzeli. Ocenjuje se, da je strukturni saldo v letu 2017 za 2,3 % BDP oddaljen od srednjeročnega proračunskega cilja. Zato in glede na neobstoj učinkovitih ukrepov v Romuniji je primerno, da se na to državo članico naslovi revidirano priporočilo v skladu s členom 121(4) PDEU o ustreznih ukrepih, ki jih je treba sprejeti.

               (6)Glede na projekcije proizvodne vrzeli v napovedi Komisije iz jeseni 2017 so gospodarske razmere v Romuniji v letih 2017 in 2018 normalne. Dolg sektorja država v Romuniji je pod pragom 60 % BDP. Minimalni zahtevani strukturni napor, ki ga določata Uredba št. 1466/97 in skupno dogovorjena prilagoditvena matrika v okviru Pakta za stabilnost in rast, ki upošteva prevladujoče gospodarske razmere in morebitne pomisleke glede vzdržnosti, znaša 0,5 % BDP.

               (7)Strukturni primanjkljaj Romunije naj bi se po napovedih Komisije v letu 2017 povečal za 1,1 % BDP, medtem ko je v priporočilu Sveta z dne 16. junija 2017 zahtevano strukturno zmanjšanje za najmanj 0,5 % BDP. Poleg tega projekcija za Romunijo v letu 2017 napoveduje vztrajanje primanjkljaja na referenčni vrednosti 3 % BDP iz Pogodbe, v letu 2018 pa naj bi bila po napovedi Komisije iz jeseni 2017 ta vrednost krepko presežena.

               (8)Dodatna prizadevanja bodo potrebna za vrnitev Romunije na primerno prilagoditveno pot po zdrsih v letih 2016 in 2017 za dopolnitev prilagoditve v višini 0,5 % BDP, ki jo je priporočil Svet 11. julija 2017. Dodaten napor v višini 0,3 % BDP se zdi primeren glede na obseg ugotovljenega znatnega odklona od priporočene prilagoditvene poti za dosego srednjeročnega proračunskega cilja in bo pospešil ponovno prilagoditev proti srednjeročnemu proračunskemu cilju. Zahtevano izboljšanje strukturnega salda za 0,8 % BDP v letu 2018 ustreza nominalni stopnji rasti neto primarnih javnofinančnih odhodkov, ki ne presegajo 3,3 % v letu 2018.

               (9)V napovedi Komisije iz jeseni 2017 je v letu 2018 predvideno nadaljnje poslabšanje strukturnega salda za 1 %. Da bi dosegli strukturno izboljšanje za 0,8 % BDP v letu 2018, je zato treba sprejeti ukrepe, ki bi skupno dosegali 1,8 % BDP v primerjavi s sedanjim izhodiščem za leto 2018 iz napovedi Komisije iz jeseni 2017.

               (10)Napoved Komisije iz jeseni 2017 predvideva, da bo dolg sektorja država v letu 2018 znašal 3,9 % BDP, kar presega referenčno vrednost 3 % BDP iz Pogodbe. Zahtevana strukturna prilagoditev v višini 0,8 % BDP v primerjavi z napovedanim rezultatom za leto 2017 bi obenem zagotovila, da Romunija spoštuje prag za primanjkljaj sektorja država v višini 3 % BDP v letu 2018 z nekaj rezerve.

               (11)Zahteve za leto 2018 iz tega priporočila nadomeščajo ustrezne elemente iz priporočila glede javnih financ, ki ga vsebuje priporočilo Sveta, naslovljeno na Romunijo 11. julija 2017.

               (12)Romunija bi morala poročati Svetu o ukrepih, ki jih je sprejela na podlagi tega priporočila, do 15. aprila 2018, po možnosti v okviru svojega konvergenčnega programa, predloženega v skladu s členom 7 Uredbe (ES) št. 1466/97.

               (13)Primerno je, da se to priporočilo objavi –

               PRIPOROČA:

               ROMUNIJA NAJ

               (1)sprejme potrebne ukrepe za zagotovitev, da nominalna stopnja rasti neto primarnih javnofinančnih odhodkov v letu 2018 ne bo presegla 3,3 % BDP, kar ustreza letni strukturni prilagoditvi za najmanj 0,8 % BDP v letu 2018, s čimer bo država članica na primerni prilagoditveni poti za dosego srednjeročnega proračunskega cilja;

               (2)uporabi morebitne nepričakovane koristi za zmanjšanje primanjkljaja; ukrepi za konsolidacijo proračuna bi morali zagotoviti trajno izboljšanje strukturnega salda sektorja država brez oviranja rasti;

               (3)Svetu do 15. aprila 2018 poroča o ukrepih, ki jih je sprejela na podlagi tega priporočila.

               To priporočilo je naslovljeno na Romunijo.

               V Bruslju,

                     Za Svet

                     Predsednik

                     (1)

                        UL L 209, 2.8.1997, str. 1.

                     (2)

                        Neto javnofinančne odhodke sestavljajo vsi javnofinančni odhodki brez odhodkov za obresti, odhodkov za programe Unije, v celoti izravnanih s prihodki iz skladov Unije, in nediskrecijskih sprememb pri odhodkih za nadomestila za brezposelnost. Nacionalno financirane bruto investicije v osnovna sredstva so zglajene na obdobje štirih let. Diskrecijski ukrepi na strani prihodkov ali zakonsko določena povečanja prihodkov so vračunani. Enkratni ukrepi na strani prihodkov in na strani odhodkov so pobotani.

                     (3)

                        Priporočilo Sveta z dne 16. junija 2017 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 216, 6.7.2017 str. 1).

                     (4)

                        Priporočilo Sveta z dne 11. julija 2017 v zvezi z nacionalnim programom reform Romunije za leto 2017 in mnenje Sveta o konvergenčnem programu Romunije za leto 2017 (UL C 261, 9.8.2017, str. 98).